इधर कुछ दिनों से मेरी सोच, मेरी हरकतों में गधेपन की मात्रा निरंतर बढ़ती ही जा रही है। मसला चाहे सामाजिक हो या साहित्यिक या फिर आर्थिक, मैं अपने गधेपन का परिचय दे ही देता हूं। अभी उस रोज भरी सभा में मैंने कह दिया कि ‘मैं समाज को अपने दम पर हांकना चाहता हूं। साहित्य को दुलत्ती मारना चाहता हूं। आर्थिक समस्या को अपनी पीठ पर ढोना चाहता हूं।’ एक बंदे ने खीझकर कहा, ‘बंधु, आपकी सोच में गधापन है। जाकर जानवरों के किसी अच्छे डॉक्टर से इलाज करवाएं।’ वैसे, मेरी बीवी भी यही कहती है। मैं बीवी के कहे पर ज्यादा कान इसलिए नहीं देता था कि वह फेंकती है। लेकिन उस बंदे की झाड़ ने अब मुझे सौ फीसद यकीन दिलवा दिया है कि मैं वाकई गधा हूं। साथ ही, मैं यह भी मानने लगा हूं कि पतियों के बारे में बीवियों की राय हर वक्त ‘गलत’ नहीं होती प्यारे।